На основу члана 8. Закона о буџету Републике Србије за 2020. годину („Службени гласник РС”, бр. 84/19, 60/20 - др. пропис, 62/20 - др. закон и 65/20 - др. закон) и члана 42. став 1. Закона о Влади („Службени гласник РС”, бр. 55/05, 71/05 - исправка, 101/07, 65/08, 16/11, 68/12 - УС, 72/12, 7/14 - УС, 44/14 и 3/18 - др. закон),

Влада доноси

УРЕДБУ

О ИЗМЕНИ И ДОПУНАМА УРЕДБЕ

О УТВРЂИВАЊУ ПРОГРАМА ПОДРШКЕ АКРЕДИТОВАНИМ РЕГИОНАЛНИМ РАЗВОЈНИМ АГЕНЦИЈАМА У 2020. ГОДИНИ

Члан 1.

У Уредби о утврђивању Програма подршке акредитованим регионалним развојним агенцијама у 2020. години („Службени гласник РС”, броj 5/20), у Програму подршке акредитованим регионалним развојним агенцијама у 2020. години, у глави I. ПРЕДМЕТ, став 1. речи: „(„Службени гласник РС”, број 84/19)” замењују се речима: „(„Службени гласник РС”, бр. 84/19, 60/20 - др. пропис, 62/20 – др. закон и 65/20-др. закон)”.

После става 4. додаје се став 5. који гласи:

„Програм спроводи Министарство и у сарадњи са Фондом за развој Републике Србије (у даљем тексту: Фонд).”

У глави II. ЦИЉ после става 1. додаје се став 2. који гласи:

„Циљ Програма је и подизање капацитета за пружање услуга кроз преглед и контролу захтева, допуњавање захтева и закључивање уговора са привредним субјектима којима су одобрена средства предвиђена Уредбом о утврђивању Програма финансијске подршке привредним субјектима за одржавање ликвидности и обртна средства у отежаним економским условима услед пандемије COVID-19 изазване вирусом SARS-CоV-2 („Службени гласник РС”, бр. 54/20, 57/20 и 65/20-др. закон).”

У глави III. НАМЕНА СРЕДСТАВА после става 1. додаје се став 2. који гласи: „Средства утврђена Програмом намењена су АРРА и за пружање услуга прегледа и контроле захтева, допуњавања захтева и закључивањa уговора са привредним субјектима који су остварили право на основу уредбе којом се пружа финансијска подршка привредним субјектима за одржавање ликвидности и обртна средства која се реализује преко Фонда.”

У глави IV. КОРИСНИЦИ СРЕДСТАВА И УСЛУГА после става 2. додаје се став 3. који гласи:

„Корисници услуга које пружају АРРА су и привредни субјекти који подносе захтев код Фонда на основу Уредбе о утврђивању Програма финансијске подршке привредним субјектима за одржавање ликвидности и обртна средства у отежаним економским условима услед пандемије COVID-19 изазване вирусом SARS-CоV-2. ”

У глави V. НАЧИН КОРИШЋЕЊА СРЕДСТАВА после става 11. додају се ст. 12. и 13. који гласе:

„Средства утврђена Програмом додељују се АРРА и за услугу пружања помоћи у обради захтева привредних субјеката и то:

- за сваки потпун захтев привредног субјекта и захтев који после остављеног рока од пет радних дана није допуњен, а прослеђен је Фонду, нето износ од 150,00 динара по захтеву увећан за износ ПДВ за АРРА које су у систему ПДВ;

-за сваки потписан кредитни предмет (уговор о кредиту са пратећом документацијом за једног корисника кредита) нето износ од 200,00 динара по кредитном предмету увећан за износ ПДВ за АРРА које су у систему ПДВ.

АРРА је у обавези да:

- изврши месечну обраду минимум 600 захтева односно оног броја захтева који јој је прослеђен од Фонда (уколико је тај број мањи од 600);

- обавештава подносиоце захтева о допуни документације коју треба да изврше у року од пет радних дана;

- доставља Фонду електронском поштом потпуне захтеве за кредит са пратећом документацијом, као и непотпуне захтеве;

- у складу са упутством Фонда потписује уговоре са корисницима кредита;

- целокупну документацију која је потписана са прегледом кредитних предмета потписаних уговора достави Фонду.”

У глави VI. НЕОПХОДНА ДОКУМЕНТАЦИЈА после става 3. додаје се став 4. који гласи:

„АРРА доставља електронски Фонду све прегледане потпуне захтеве за кредит са пратећом документацијом, непотпуне захтеве за кредит, потписане уговоре са корисницима, као и целокупну документацију са прегледом кредитних предмета потписаних уговора.”

7. У глави VII. НАЧИН РЕАЛИЗАЦИЈЕ после става 8. додају се ст. 9-11. који гласе:

„Министарство по усвајању Програма потписује Уговор о реализацији Програма са Фондом, којим Фонд преузима обавезу:

* да закључи уговоре о реализацији Програма са АРРА које испуњавају услове за учешће у Програму;
* да врши надзор и контролу реализације Програма од стране АРРА;
* да уколико не утроши сва пренета средства, та средства врати у буџет Републике Србије.

Фонд након потписивања Уговора са Министарством доставља Министарству Захтев за пренос средстава у износу од 5.000.000,00 динара за активности које ће се реализовати у трећем кварталу 2020. године, a до 15. октобра 2020. године Захтев за пренос средстава у износу од 5.000.000,00 динара за активности које ће се реализовати у четвртом кварталу 2020. године.

Фонд доставља Министарству месечне извештаје о броју обрађених захтева сваке АРРА и броју закључених кредитних уговора.”

У глави VIII. ПРАЋЕЊЕ РЕАЛИЗАЦИЈЕ после става 4. додају се ст. 5-7. који гласе:

„АРРА је дужна да Министарству и Фонду омогући контролу реализације активности и увид у документацију у свакој фази реализације Програма.

Годишњи извештај о реализованим активностима АРРА доставља Фонду до 30. априла 2021. године.

Фонд је у обавези да све активности у вези са овим програмом, као и Извештај о реализацији Програма заврши и достави Министарству до 31. мајa 2021. године након чега се доставља Годишњи извештај Влади.”

Члан 2.

Ова уредба ступа на снагу наредног дана од дана објављивања у „Службеном гласнику Републике Србије”.

05 Број: 110-6105/2020

У Београду, 30. јула 2020. године

В Л А Д А

ПРЕДСЕДНИК

Ана Брнабић,с.р.